Forbrugerrådet mener ikke, at kunder gør noget galt, når de prøver bryllupskjoler uden at købe dem.

Flere brudekjolebutikker indfører nu gebyr for kjoleprøvning i butikkerne, skriver Politiken lørdag.

Det sker, efter at indehaveren af Brudekjoler-Weddingdeluxe i Stenløse, Lina Von Bale, fik nok af kunder, der prøver kjoler i timevis og træder på kjolerne, så de må sendes til rens bagefter, men så går deres vej uden at købe noget og i stedet køber kjolen over nettet i Kina.

- Det er simpelthen så dårlig stil, siger hun til Politiken.

Lina Von Bale har sendt mails til alle de førende omkring 30 brudekjolebutikker i Danmark, hvor hun foreslår, at butikkerne organiserer sig og blandt andet begynder at tage et gebyr for kjoleprøvningen.

Vil også tage gebyr

Selv tager Lina Von Bale 150 kroner per time. Fire andre har indtil videre meldt tilbage, at de også vil begynde at tage gebyr. Butiksbestyrer Karina Hvid Carlsen fra Nicolai Brudekjoler genkender problemet:

7 gode råd til butikker Butikker i flere brancher oplever, at kunderne bruger deres ekspertise blot for at gå hjem og købe varen online. Dansk Erhverv har formuleret flere gode råd til deres medlemmer: Være selv til stede online.

Begynd at sælge online.

Slå på fordelene ved at købe varen i butikken, hvor man kan se og prøve den.

Hav fokus på at lave imødekommende og interessante butiksmiljøer.

Overvej gebyrer ift. rådgivning.

Overvej, hvor meget information man udleverer om varen før en købsaftale.

Producenterne har også glæde af, at kunderne kan se varene. Producenter kan tilgodese deres forhandlere. Kilde: Politiken

- Vi bruger meget tid på at hjælpe kunderne med at finde den rigtige model og størrelse, der passer til lige præcis dem, men oplever desværre også tit, at kunderne vælger at købe noget lignende over nettet i stedet, siger hun til Politiken.

Problemet er ikke enestående for brudekjolebutikkerne. Også musikinstrumentforhandlere, sportstøj- og skoforhandlere kender til de kunder, der kommer og bruger butikkens ekspertise for at finde det rette produkt, blot for at gå hjem og købe det billigere på nettet.

Vagn Jelsøe er vicedirektør hos Forbrugerrådet, og han kan godt se problemet, men mener ikke, at kunderne gør noget galt.

- Det er langtfra ulovligt, det kunderne gør. Jeg synes sådan set, det er en fornuftig forbruger, der både orienterer sig på nettet og går ind i fysiske butikker for at få ordentlig vejledning, siger han til Politiken.